**Novičke Kakovost in inovativnost (številka 5, leto 2021), avgust 2021**

Prijave na BRIQ so odprte!

V zadnjem času se vse pogosteje sprašujemo, kaj smo se naučili iz koronakrize. V kakšni prihodnosti si želimo živeti? Lahko na prihodnost aktivno vplivamo? Ob tem je še kako pomembno zavedanje, da imajo vlade po svetu ob vseh trenutnih izzivih priložnost uporabiti inovativna orodja in pristope za načrtno in usmerjeno oblikovanje boljše prihodnosti - za spopadanje z izzivi, **preden ti postanejo krize prihodnjih generacij.**

Številne odgovore na zastavljena vprašanja boste lahko našli na globalni konferenci **»Vlade po okrevanju: na prihodnost pripravljeni javni sektor«**, ki bo potekala **18. in 19. oktobra 2021,** v okviru slovenskega predsedovanja Svetu EU in v so-organizaciji Ministrstva za javno upravo, Observatorija za inovacije v javnem sektorju (OPSI OECD) in Evropskega inštituta za javno upravo (EIPA).

Obenem konferenca predstavlja pomemben mejnik združevanja različnih strokovnih vidikov, saj bo upravljanje v vladah hkrati **prvič obravnavano z vidika inovativnosti, boljše zakonodaje in kakovosti.**

Dobrodošli na [spletno stran konference](https://oecd-events.org/gov-beyond-recovery) !

Kdo bodo glavni govorci?

Uvodna častna govornica Petra Majdič (nekdanja vrhunska športnica, nosilka bronaste olimpijske medalje iz zimskih olimpijskih iger iz Vancouvra 2010) bo predala besedo:

* najvišjim predstavnikom Evropske komisije (
* generalnemu sekretarju OECD (Mathias Cormann) in generalnemu direktorju EIPE (Marco Ongaro),
* predsednikom vlad in ministrom številnih evropskih držav

V sklopu celotne konference bomo v posameznih sklopih gostili svetovno priznane govorce in strokovnjake s področja inovativnosti, kakovosti in boljše zakonodaje, tako iz javne uprave kot iz akademske sfere in zasebnega sektorja.

Komu je dogodek namenjen?

Namenjen je vsem javnim uslužbencem, funkcionarjem, predstavnikom gospodarstva in akademske sfere ter nevladnim organizacijam, ki jih zanimajo novosti, tuje prakse in trendi, ki bodo zaznamovali delovanje vlad oziroma posameznih sektorjev v prihodnosti.

Tukaj si lahko ogledate [program konference](https://oecd-events.org/gov-beyond-recovery/eventagenda).

Zakaj je pametno, da se ga udeležim?

* Ker vključuje tudi konferenco inovativnosti v javnem sektorju, ki jo vsako leto organizira OPSI OECD v Parizu in Evropsko konferenco kakovosti v javnem sektorju, ki jo na dve leti organizira EIPA.
* Ker bodo prvič istočasno pod eno virtualno streho združeni največji strokovnjaki iz področij inovativnosti, boljše zakonodaje in kakovosti, in to iz vsega sveta.
* Ker boste imeli priložnost prvi slišati predstavitve najboljših kandidatov za letošnje evropske nagrade za kakovost »European Public Sector Award – EPSA 2021«.
* Ker bo v ospredju tema okrevanja po pandemiji in v tem času pridobljene izkušnje, na katerih velja graditi, če želimo doseči večje zaupanje državljanov in večjo odpornost v prihodnosti.
* Ker bo na konkretnih primerih obravnavano spodbujanje inovacij s predvidevanjem različnih scenarijev v prihodnosti, soustvarjanje, čezmejno sodelovanje in eksperimentiranje, tako na področju oblikovanja zakonodaje kot tudi pri razvoju javnih storitev.
* Ker boste dobili vpogled v orodja in metode, ki jih lahko zelo hitro uporabite tudi pri svojem delu.
* Ker boste imeli priložnost vzpostavitve stika in izmenjave kontaktov in praks s strokovnjaki iz celotnega sveta.

Kako bo dogodek potekal in kje se lahko prijavim?

Dogodek bo potekal **v angleškem jeziku** na daljavo (on-line) preko platforme InWink, tako da se nanj lahko priključite od koderkoli. Za udeležbo potrebujete le računalnik ali pametni telefon ter dobro internetno povezavo.

Med dogodkom se vam ne bo potrebno izpostavljati, vendar boste lahko aktivno sodelovali! Preko platforme boste lahko zastavljali pisna vprašanja, na katera vam bodo odgovarjali naši govorci in strokovnjaki.

Na dogodku pričakujemo več kot 1.000 udeležencev z vsega sveta, zato s prijavo pohitite! Nanj pa opozorite tudi vaše sodelavce in vse, ki bi jih dogodek utegnil zanimati.

**Konferenca je za udeležence brezplačna! Prijava na dogodek je nujna.**

Na dogodek se [prijavite [tukaj](https://oecd-events.org/gov-beyond-recovery/registration/register).](https://oecd-events.org/gov-beyond-recovery/registration/register)

Enostavno do vozovnice za javni prevoz

Prihranite čas in se izognite gneči, do **subvencionirane vozovnice za javni prevoz** lahko pridete tudi tako preprosto:

Za začetek potrebujete e- identiteto:

* Uporabite lahko e-identiteto različnih izdajateljev (SIGEN-CA, POŠTA@CA, AC NLB, HALCOM CA ali mobilno identiteto smsPASS)
* Študenti lahko uporabijo e-identiteto, s katero so se prijavili na fakulteto
* Dijaki in mlajši od 18 let pa zadevo uredijo skupaj s starši in njihovo e-identiteto (digitalno potrdilo ali smsPASS)

V nadaljevanju pa sledite naslednjim korakom:

Korak 1: Na portalu eUprava se registrirajte in izpolnite vlogo.

Korak 2: V svoj predal Moja eUprava boste prejeli obvestilo o rešeni vlogi.

Korak 3: Pozitivno rešena vloga vsebuje povezavo na spletni nakup vozovnice.

Korak 4: Naročite brezplačno kartico ponudnika prevozov ali aktivirajte obstoječo kartico IJPP, na katero se naloži vozovnica.

Korak 5: Opravite nakup vozovnice (mesečno ali letno).

Kdo so ponudniki subvencioniranih vozovnic?

* Slovenske železnice
* Ljubljanski potniški promet
* Nomago
* Arriva

Za več informacij obiščite spletno stran Integrirani javni potniški promet ([www.nakup.ijpp.si](http://www.nakup.ijpp.si)) in eUprava ([www.euprava.gov.si](http://www.euprava.gov.si)).

Ne spreglejte: s septembrom plačilne liste le še v elektronski obliki

**Po 1. septembru 2021** boste **javni uslužbenci**, za katere se plače obračunavajo v sistemu MFERAC na strežniku Ministrstva za finance, svoje **plačilne liste** lahko prevzemali samo še **elektronsko** preko Osebnega portala MFERAC. Ta je namenjen vročanju dokumentov, ki jih delodajalec pripravlja v povezavi z zaposlitvijo.

Prednosti plačilnih list v elektronski obliki so številne:

* **Zmanjšanje materialnih stroškov** (kopiranje, tiskanje plačilnih list) in **prihranek časa**  zaposlenih za dostavo tiskanih plačilnih list, pa tudi precejšnje **zmanjšanje ogljičnega odtisa** javnega sektorja;
* **eHramba** zagotavlja, da so vse plačilne liste **na enem mestu,** z možnostjo vpogleda v dokumente tudi za nazaj;
* **PDF/A oblika** dokumenta omogoča berljivost podatkov tudi po nadgradnjah sistema Adobe;
* **Oseben pristop** omogoča, da lahko kadarkoli in kjerkoli dostopamo do plačilnih list;
* **Varna elektronska prijava** zagotavlja zavarovanje občutljivih podatkov.

Da bi zagotovili **čim več informacij na enem mestu** je omogočeno tudi **pregledovanje nekaterih drugih dokumentov**, ki jih vaš delodajalec hrani v sistemu MFERAC v povezavi z vašo zaposlitvijo. Trenutno lahko dostopate do plačilnih list (od leta 2006 naprej), obvestil o obračunani boniteti, do povzetkov obračuna dohodkov in podatkov o letnem dopustu. Nabor dokumentov za pregled v elektronski obliki se bo v prihodnje še naprej širil.

Za prijavo na Osebni portal javni uslužbenec potrebuje kvalificirano digitalno potrdilo (SIGEN-CA, SIGOV-CA, Posta@CA, AC NLB, Halcom CA), ki ga namesti na računalnik, **ali**  mobilno identiteto **smsPASS**, ki dostop omogoča prek gesla, poslanega na vaš mobilni telefon.

Dostop do Osebnega portala MFERAC:

Povezava do portala: <https://mferac.gov.si/ui/osebniPortal>

Navodila za prijavo: <https://mferac.gov.si/ui/>

Nova sezona usposabljanj za inovativnost

V kratkem pričenjamo z novo sezono usposabljanj za inovativnost v državni upravi. Začenjamo kar na prvi šolski dam, v sredo,  **1. septembra 2021,** ko bo z nami Jani Prgić na usposabljanju **Čustvena inteligenca v povezavi z uvajanjem sprememb**.

Poleg nekaterih že uveljavljenih tem bomo ponudili tudi pester nabor novih vsebin.

Tokrat bomo premierno predstavili naslednje:

* [Čustvena inteligenca v povezavi z uvajanjem sprememb](https://ua.gov.si/aktivnosti/detajli/?ID=b7e25c90-70f3-eb11-9c6f-005056818ee6&Tag=459,573),
* [Inoviranje od spodaj navzgor (Bottom-up)](https://ua.gov.si/aktivnosti/detajli/?ID=d84a354e-71f3-eb11-9c6f-005056818ee6&Tag=459,573),
* [Ustvarjanje sodelovalnega prostora pri sestankih na daljavo](https://ua.gov.si/aktivnosti/detajli/?ID=542b6b92-72f3-eb11-9c6f-005056818ee6&Tag=459,573),
* [3D modeliranje kompleksnega izziva](https://ua.gov.si/aktivnosti/detajli/?ID=c9608d12-73f3-eb11-9c6f-005056818ee6&Tag=459,573)– večplastno razumevanje kompleksnega izziva kot podlaga za oblikovanje rešitev,
* [6 klobukov razmišljanja](https://ua.gov.si/aktivnosti/detajli/?ID=80ae761b-74f3-eb11-9c6f-005056818ee6&Tag=459,573).

**Prijave** za termine do konca leta 2021 so že odprte na spletni strani [Upravne akademije](https://ua.gov.si/aktivnosti/?Tag=459&category=f642d7bd-d546-e811-9c2c-0050568193d8).